ตลาดหุ้นเอเชียลดลงเช้านี้ เหตุวิตกการเมืองสหรัฐ-บราซิล
ตลาดหุ้นเอเชียลดลงเช้านี้ เหตุวิตกการเมืองสหรัฐ-บราซิล
19 พ.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากนักลงทุนยังมีความวิตกกังวลเกี่ยวกับสถานการณ์ทางการเมืองในสหรัฐและบราซิล
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,591.41 จุด เพิ่มขึ้น 37.55 จุด, ดัชนี SSE Composite ตลาดหุ้นจีนเปิดวันนี้ที่ 3,086.71 จุด ลดลง 3.43 จุด, ดัชนี HSI ตลาดหุ้นฮ่องกงเปิดวันนี้ที่ 25,171.66 จุด เพิ่มขึ้น 35.14 จุด, ดัชนี TAIEX ตลาดหุ้นไต้หวันเปิดวันนี้ที่ 9,970.40 จุด เพิ่มขึ้น 0.95 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,286.78 จุด ลดลง 0.04 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,217.84 จุด ลดลง 3.82 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,768.40 จุด เพิ่มขึ้น 1.23 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,755.35 จุด ลดลง 2.34 จุด
ทั้งนี้ ความวุ่นวายทางการเมืองในสหรัฐอาจส่งผลต่อการผลักดันนโยบายกระตุ้นเศรษฐกิจของประธานาธิบดีโดนัลด์ ทรัมป์ และอาจนำไปสู่การถอดถอนทรัมป์ออกจากตำแหน่ง โดยเฉพาะเรื่องที่ทรัมป์ปลดนายเจมส์ โคมีย์ ออกจากตำแหน่งผู้อำนวยการสำนักงานสอบสวนกลางสหรัฐ (FBI)
ขณะเดียวกัน หนังสือพิมพ์หัวใหญ่ของบราซิลรายงานว่า นายมีแชล เตเมร์ ประธานาธิบดีบราซิล ถูกอัดคลิปเสียงขณะที่กำลังยินยอมให้มีการติดสินบนเพื่อปิดปากพยานในการสืบสวนคดีรับสินบน รายงานข่าวดังกล่าวส่งผลให้การเมืองบราซิลเกิดความวุ่นวาย